**Közeleg az élelmiszerlánc-felügyeleti díj bevallásának határideje**

**A Nemzeti Élelmiszerlánc-biztonsági Hivatal (Nébih) felhívja az érintettek figyelmét, hogy május 31-ig kell elkészíteniük a 2019. évi élelmiszerlánc-felügyeleti díjbevallást.**

A korábbi évekhez hasonlóan, idén is május végéig készíthetik el az élelmiszerlánc szereplői élelmiszerlánc-felügyeleti díjbevallásukat. Az élelmiszerlánc-felügyeleti díj elektronikus bevallási felülete a Nébih honlapjának [Ügyfélprofil](https://upr.nebih.gov.hu/login) menüpontjában érhető el.

A 2019. május 31-ig benyújtott bevallások alapján megállapított összeget két egyenlő részletben, 2019. július 31-ig, valamint 2020. január 31-ig kell megfizetniük az érintetteknek.

A díjbevallási folyamattal kapcsolatos [segédlet](http://portal.nebih.gov.hu/documents/10182/21400/%C3%9CPR%2B-%2Bbevall%C3%A1si%2Brendszer%2Bel%C3%A9r%C3%A9se_180424.pdf/36ae9e6f-6b94-519f-c16e-c3365f532061), továbbá a témát érintő [hasznos információk](http://portal.nebih.gov.hu/felugyeleti-dij) elérhetőek a Nébih honlapján.

A hivatal azt javasolja, hogy a bevallás elkészítését az érintettek ne halasszák az utolsó pillanatra! Kérdés esetén a hatóság ügyfélszolgálata a 06-1/336-9024-es telefonszámon, valamint a felugyeletidij@nebih.gov.hu e-mail címen áll az érdeklődők rendelkezésére.

***Az élelmiszerlánc-felügyeleti díjról***

Az élelmiszerlánc-felügyelet alá tartozó tevékenységet végző személyeknek és vállalkozásoknak
2012 óta kell élelmiszerlánc-felügyeleti díjat fizetniük, szerepet vállalva ezzel a hatósági-igazgatási tevékenységének finanszírozásából. A díj többek között lehetővé teszi a pénzügyi terhek arányosabb megoszlását az élelmiszerlánc szereplői között.

A Nébih a korábbi évek tapasztalatai alapján 2019-ben is nagyjából 70 ezer bevallásra számít, mintegy 13 milliárd forint összértékben. A Nébih az összeg 10%-át kötelezően fejlesztésekre fordítja, amelyből az elmúlt években például korszerű vizsgálati eszközöket szerzett be a hivatal. A fennmaradó összeg 60%-a a megyei kormányhivatalok bevétele a területi igazgatás működtetése érdekében, 40%-a pedig a Nébih működését, ellenőrzési, tudásmenedzsment feladatait támogatja.

2019. május 27.

Nemzeti Élelmiszerlánc-biztonsági Hivatal